Poliţiştii ploieşteni au efectuat, miercuri, percheziţii într-un dosar de furt în care victimă este un bărbat de 90 de ani din casa căruia au fost furaţi peste 20.000 de euro.
"Din cercetări a reieşit faptul că, la data de 9 februarie a.c., persoanele bănuite ar fi sustras 90.300 de lei şi 3.600 de dolari dintr-o locuinţă din municipiul Ploieşti. În urma percheziţiilor, două persoane au fost conduse la sediul unităţii de poliţie", informează Inspectoratul Judeţean de Poliţie Prahova printr-un comunicat.
Surse judiciare au precizat, pentru AGERPRES, că persoana din casa căreia au fost furate sumele de bani este un bărbat de 90 de ani.
Suportul de specialitate a fost asigurat de Direcţia Operaţiuni Speciale din cadrul Poliţiei Române.
Acţiunile au beneficiat de sprijinul jandarmilor din cdrul Grupării de Jandarmi Mobile "Matei Basarab".